CELEX: 32019D1949
Language: sk
Date: 2019-11-25 00:00:00
Title: Rozhodnutie Rady (EÚ) 2019/1949 prijaté po spoločnej dohode so zvolenou predsedníčkou Komisie z 25. novembra 2019, ktorým sa prijíma zoznam ďalších osôb navrhnutých Radou na vymenovanie za členov Komisie a ktorým sa zrušuje a nahrádza rozhodnutie (EÚ) 2019/1393

26.11.2019   
               
               
                  SK
               
               
                  Úradný vestník Európskej únie
               
               
                  L 304/16
               
            
         ROZHODNUTIE RADY (EÚ) 2019/1949
         prijaté po spoločnej dohode so zvolenou predsedníčkou Komisie
         z 25. novembra 2019,
         ktorým sa prijíma zoznam ďalších osôb navrhnutých Radou na vymenovanie za členov Komisie a ktorým sa zrušuje a nahrádza rozhodnutie (EÚ) 2019/1393
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 17 ods. 3 a 5 a článok 17 ods. 7 druhý pododsek,
         so zreteľom na rozhodnutie Európskej rady 2013/272/EÚ z 22. mája 2013 o počte členov Európskej komisie (1),
         keďže:
         
                     (1)
                  
                  
                     Mandát Komisie vymenovanej rozhodnutím Európskej rady 2014/749/EÚ (2) sa skončil 31. októbra 2019.
                  
               
                     (2)
                  
                  
                     Na obdobie do 31. októbra 2024 by sa mala vymenovať nová Komisia zložená z jedného štátneho príslušníka za každý členský štát vrátane jej predsedu a vysokého predstaviteľa Únie pre zahraničné veci a bezpečnostnú politiku.
                  
               
                     (3)
                  
                  
                     Európska rada nominovala pani Ursulu VON DER LEYENOVÚ za osobu, ktorú navrhla Európskemu parlamentu za predsedníčku Komisie, a Európsky parlament ju za predsedníčku Komisie zvolil na svojom plenárnom zasadnutí 16. júla 2019.
                  
               
                     (4)
                  
                  
                     Európska rada 5. augusta 2019 so súhlasom zvolenej predsedníčky Komisie vymenovala pána Josepa BORRELLA FONTELLESA za vysokého predstaviteľa Únie pre zahraničné veci a bezpečnostnú politiku v súlade s článkom 18 ods. 1 Zmluvy o Európskej únii (Zmluva o EÚ).
                  
               
                     (5)
                  
                  
                     Rada po spoločnej dohode so zvolenou predsedníčkou Komisie rozhodnutím (EÚ) 2019/1393 (3) prijala zoznam ďalších osôb, ktoré navrhuje vymenovať za členov Komisie do 31. októbra 2024.
                  
               
                     (6)
                  
                  
                     Spojené kráľovstvo 19. októbra 2019 predložilo žiadosť o predĺženie lehoty stanovenej v článku 50 ods. 3 Zmluvy o EÚ do 31. januára 2020. V liste z 28. októbra 2019 sa Spojenému kráľovstvu zaslal na odsúhlasenie návrh znenia rozhodnutia Európskej rady, ktorým sa predlžuje uvedená lehota do žiadaného dátumu. V liste z 28. októbra 2019 Spojené kráľovstvo v súlade s článkom 50 ods. 3 Zmluvy o EÚ vyjadrilo súhlas tak s predĺžením lehoty, ako aj so znením návrhu rozhodnutia Európskej rady. Európska rada prijala uvedené rozhodnutie (4)29. októbra 2019.
                  
               
                     (7)
                  
                  
                     Spojené kráľovstvo svojím súhlasom s rozhodnutím (EÚ) 2019/1810 potvrdilo svoj záväzok postupovať počas tohto predĺženého obdobia konštruktívne a zodpovedne v súlade s povinnosťou lojálnej spolupráce. Taktiež súhlasilo, že nemožno dovoliť, aby toto predĺženie narušilo riadne fungovanie Únie a jej inštitúcií. Napokon, keďže v dôsledku predĺženia lehoty Spojené kráľovstvo v súlade s článkom 50 Zmluvy o EÚ zostáva členským štátom s plnými právami a povinnosťami až do dátumu vystúpenia, Spojené kráľovstvo súhlasilo, že to zahŕňa aj povinnosť navrhnúť kandidáta na vymenovanie za člena Komisie. Spojené kráľovstvo však kandidáta na komisára nenavrhlo.
                  
               
                     (8)
                  
                  
                     Zvolená predsedníčka Komisie 6. novembra 2019 požiadala Spojené kráľovstvo, aby navrhlo jednu alebo viac osôb, ktoré by na základe ich všeobecnej spôsobilosti, nezávislosti a európskej angažovanosti mali vhodné predpoklady na to, aby sa stali členom nasledujúcej Komisie. Spojené kráľovstvo na tento list neodpovedalo. Zvolená predsedníčka Komisie 12. novembra 2019 zaslala druhý list s rovnakou požiadavkou, pričom pripomenula povinnosti Spojeného kráľovstva vyplývajúce zo Zmluvy o EÚ a rozhodnutia (EÚ) 2019/1810. Spojené kráľovstvo odpovedalo 13. novembra 2019 na oba listy a upozornilo, že Spojené kráľovstvo sa vzhľadom na nadchádzajúce parlamentné voľby nenachádza v pozícii, aby mohlo navrhnúť kandidáta na post komisára. Komisia začala 14. novembra 2019 voči Spojenému kráľovstvu konanie pre porušenie povinnosti navrhnúť kandidáta na komisára zaslaním formálnej výzvy Spojenému kráľovstvu v súlade s článkom 258 Zmluvy o fungovaní Európskej únie (ZFEÚ). Komisia v tomto liste pripomenula, že v súlade s ustálenou judikatúrou Súdneho dvora Európskej únie sa členský štát nemôže odvolávať na ustanovenia svojho vnútroštátneho právneho poriadku, aby tým odôvodnil nesplnenie povinností podľa práva Únie. Orgány Spojeného kráľovstva mali v lehote do 22. novembra 2019 predložiť svoje pripomienky k uvedenej formálnej výzve.
                  
               
                     (9)
                  
                  
                     Rada berie na vedomie, že napriek tomu, že povinnosti podľa práva Únie boli pripomenuté v rozhodnutí (EÚ) 2019/1810 a Spojené kráľovstvo s nimi výslovne súhlasilo, žiadneho kandidáta na člena Komisie nenavrhlo. Táto skutočnosť nemôže narušiť riadne fungovanie Únie a jej inštitúcií a nemôže tak predstavovať prekážku vymenovania nasledujúcej Komisie, aby čo najskôr mohla začať s vykonávaním všetkých svojich právomocí podľa zmlúv. Rada konštatuje, že napriek tomu, že na vymenovanie za členov Komisie sa navrhuje len 27 osôb, Komisia sa v súlade s rozhodnutím 2013/272/EÚ skladá z rovnakého počtu členov, ako je počet členských štátov. Konštatuje tiež, že po vymenovaní Komisie sa bude uplatňovať článok 246 druhý odsek ZFEÚ.
                  
               
                     (10)
                  
                  
                     Na základe spoločnej dohody so zvolenou predsedníčkou Komisie je potrebné zrušiť rozhodnutie (EÚ) 2019/1393 pred tým, ako sa zoznam, ktorý sa v ňom uvádza, predloží Európskemu parlamentu na schválenie, a je potrebné nahradiť ho týmto rozhodnutím.
                  
               
                     (11)
                  
                  
                     V súlade s článkom 17 ods. 7 tretím pododsekom Zmluvy o EÚ predseda, vysoký predstaviteľ Únie pre zahraničné veci a bezpečnostnú politiku a ostatní členovia Komisie podliehajú ako celok schváleniu Európskym parlamentom,
                  
               PRIJALA TOTO ROZHODNUTIE:
         
            Článok 1
            Po spoločnej dohode s pani Ursulou VON DER LEYENOVOU, zvolenou predsedníčkou Komisie, Rada navrhuje, aby boli za členov Komisie do 31. októbra 2024 vymenované tieto osoby:
            
                         
                     
                     
                        pán Thierry BRETON
                     
                  
                         
                     
                     
                        pani Helena DALLI
                     
                  
                         
                     
                     
                        pán Valdis DOMBROVSKIS
                     
                  
                         
                     
                     
                        pani Elisa FERREIRA
                     
                  
                         
                     
                     
                        pani Mariya GABRIEL
                     
                  
                         
                     
                     
                        pán Paolo GENTILONI
                     
                  
                         
                     
                     
                        pán Johannes HAHN
                     
                  
                         
                     
                     
                        pán Phil HOGAN
                     
                  
                         
                     
                     
                        pani Ylva JOHANSSON
                     
                  
                         
                     
                     
                        pani Věra JOUROVÁ
                     
                  
                         
                     
                     
                        pani Stella KYRIAKIDES
                     
                  
                         
                     
                     
                        pán Janez LENARČIČ
                     
                  
                         
                     
                     
                        pán Didier REYNDERS
                     
                  
                         
                     
                     
                        pán Margaritis SCHINAS
                     
                  
                         
                     
                     
                        pán Nicolas SCHMIT
                     
                  
                         
                     
                     
                        pán Maroš ŠEFČOVIČ
                     
                  
                         
                     
                     
                        pani Kadri SIMSON
                     
                  
                         
                     
                     
                        pán Virginijus SINKEVIČIUS
                     
                  
                         
                     
                     
                        pani Dubravka ŠUICA
                     
                  
                         
                     
                     
                        pán Frans TIMMERMANS
                     
                  
                         
                     
                     
                        pani Jutta URPILAINEN
                     
                  
                         
                     
                     
                        pani Adina VĂLEAN
                     
                  
                         
                     
                     
                        pán Olivér VÁRHELYI
                     
                  
                         
                     
                     
                        pani Margrethe VESTAGER
                     
                  
                         
                     
                     
                        pán Janusz WOJCIECHOWSKI,
                     
                  spolu s:
            
                         
                     
                     
                        pánom Josepom BORRELLOM FONTELLESOM, vymenovaným vysokým predstaviteľom Únie pre zahraničné veci a bezpečnostnú politiku.
                     
                  
         
            Článok 2
            Týmto rozhodnutím sa zrušuje a nahrádza rozhodnutie (EÚ) 2019/1393.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            Článok 4
            Toto rozhodnutie sa postúpi Európskemu parlamentu.
         
         
            Článok 5
            Toto rozhodnutie sa uverejní v Úradnom vestníku Európskej únie.
         
         
            V Bruseli 25. novembra 2019
            
               
                  Za Radu
               
               
                  predseda
               
               F. MOGHERINI
            
         
         
            (1)  Ú. v. EÚ L 165, 18.6.2013, s. 98.
         
            (2)  Rozhodnutie Európskej rady 2014/749/EÚ z 23. októbra 2014, ktorým sa vymenúva Európska komisia (Ú. v. EÚ L 311, 31.10.2014, s. 36).
         
            (3)  Rozhodnutie Rady (EÚ) 2019/1393, prijaté po vzájomnej dohode so zvolenou predsedníčkou Komisie z 10. septembra 2019, ktorým sa prijíma zoznam ďalších osôb, ktoré Rada navrhuje na vymenovanie za členov Komisie (Ú. v. EÚ L 233 I, 10.9.2019, s. 1).
         
            (4)  Rozhodnutie Európskej rady (EÚ) 2019/1810 prijaté po dohode so Spojeným kráľovstvom z 29. októbra 2019, ktorým sa predlžuje lehota podľa článku 50 ods. 3 Zmluvy o EÚ (Ú. v. EÚ L 278 I, 30.10.2019, s. 1).